
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 23.08.2026, ora 08:00 – 24.08.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 24.08.2026, ora 07:00

RÂURI

Debitele au fost, în general, staționare.

Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Trotuș, Bârlad, Moldova, Suceava, Prut, bazinul mijlociu și inferior al Mureșului, unii afluenți din bazinele Oltului, Argeșului și pe râurile din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi relativ staționare.

Sunt posibile scurgeri importante pe versanți, torenți, pâraie, viituri rapide pe unele râuri mici, cu posibile efecte de inundații locale și creșteri de niveluri și debite, pe unele râuri din zonele de deal și munte, mai ales pe cele din centrul și sud-estul țării, ca urmare a precipitațiilor prognozate, sub formă de aversă.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în țară (secțiunea Baziaș) în intervalul 23 – 24.08.2026 a fost staționar, având valoarea de 1300 m3/s, sub media multianuală a lunii august (3900 m3/s).

În aval de Porțile de Fier debitele au fost staționare pe sectoarele Gruia – Tr. Măgurele și Cernavodă – Vadu-Oii, în ușoară creștere pe sectorul Zimnicea – Călărași și în scădere pe sectorul Brăila – Tulcea.

Debitul la intrarea în țară (secțiunea Baziaș) va fi în creștere (1350 m3/s).

În aval de Porțile de Fier debitele vor fi relativ staționare.

2. Situaţia meteorologică în intervalul 23.08.2026, ora 09:00 –24.08.2026, ora 06:00

Administraţia Naţională de Meteorologie (A.N.M.) a emis în data de 23.08.2026, la ora 10:00, Atenționarea Meteorologică nr. 144, conform căreia:

- MESAJ 1, COD GALBEN: ,,Duminică (23 august), în Oltenia, în vestul, centrul și sudul Munteniei și local în Dobrogea continentală, temperaturile maxime vor fi deosebit de ridicate și se vor situa între 35 și 37 de grade, va fi caniculă, disconfort termic, iar indicele temperatură-umezeală (ITU) va atinge și va depăși ușor pragul critic de 80 de unități. Local noaptea va fi tropicală cu temperaturi minime în jurul a 20 de grade.”

- MESAJ 1, COD GALBEN: ,,În intervalul 23 august, ora 13 – 23 august, ora 22, în zona de munte a județelor Argeș, Dâmbovița, Prahova și Buzău vor fi perioade cu instabilitate atmosferică, ce se va manifesta prin averse torențiale, descărcări electrice, intensificări ale vântului, vijelii (viteze la rafală de 50...70 km/h) și grindină de mici dimensiuni (1...2 cm). În intervale scurte de timp (1...3 ore) cantitățile de apă vor fi moderate cantitativ și se vor acumula 15...25 l/mp și izolat de peste 30 l/mp. Notă: manifestări de instabilitate atmosferică vor fi izolat și în Oltenia și Muntenia.”

- MESAJ 2, COD GALBEN: ,,Luni (24 august), în sudul Banatului, în sudul și vestul Olteniei și în sudul Munteniei, temperaturile maxime vor fi deosebit de ridicate și se vor situa între 35 și 37 de grade, va fi caniculă, disconfort termic, iar indicele temperatură-umezeală (ITU) va atinge și va depăși ușor pragul critic de 80 de unități. Notă: pe parcursul zilei de luni vor fi manifestări de instabilitate atmosferică, local la munte și în regiunile sudice.”

Această Atenționare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- ARGEŞ, BUZĂU, CĂLARAŞI, CONSTANŢA, DÂMBOVIŢA, DOLJ, GIURGIU, GORJ, ILFOV, MEHEDINŢI, OLT, PRAHOVA, TELEORMAN, VÂLCEA şi Municipiul BUCUREŞTI (15 prefecturi) – COD GALBEN (MESAJ 1);

- CARAŞ-SEVERIN, CĂLARAŞI, DOLJ, GIURGIU, ILFOV, MEHEDINŢI, OLT, TELEORMAN şi Municipiul BUCUREŞTI (9 prefecturi) – COD GALBEN (MESAJ 2).

ÎN ŢARĂ

Valul de căldură a persistat în sud-vestul, sudul și sud-estul țării, unde vremea s-a menținut călduroasă, pe alocuri caniculară după-amiaza, în timp ce în restul teritoriului temperaturile diurne au scăzut, local semnificativ în partea de nord și de nord-est. În regiunile sud-vestice, local în cele sudice și nord-estice, precum în zonele montane și submontane cerul a fost variabil, cu înnorări temporare, iar în rest a fost mai mult senin. Izolat, după-amiaza în nordul și nord-estul Munteniei au fost ploi de scurtă durată și descărcări electrice. Vântul a suflat slab și moderat, cu intensificări temporare ziua în Dobrogea, estul Munteniei, sudul Moldovei și izolat în Câmpia de Vest și la munte, cu viteze la rafală în general de 45...55 km/h. Temperaturile maxime s-au încadrat între 25 de grade la Rădăuți și 35 de grade la Calafat, Bechet și Drobeta-Turnu Severin, iar la ora 06 erau temperaturi cuprinse între 9 grade la Bozovici, Câmpeni, Dej, Târgu Lăpuș, Toplița și Vărădia de Mureș și 25 de grade la Sulina.

Observație: de ieri dimineață, de la ora 6, a fost în vigoare 1 mesaj pentru fenomene meteorologice periculoase imediate emis de către CNPM București pentru Muntenia.

LA BUCUREŞTI

Vremea a fost călduroasă, disconfortul termic s-a menținut ridicat, iar indicele temperatură-umezeală (ITU) a atins pragul critic de 80 de unități. Cerul a fost variabil, cu înnorări la începutul intervalului și din nou din a doua parte a nopții. Vântul a suflat slab și moderat. Temperatura maximă a fost de 33 de grade la Afumați și Băneasa și 34 de grade la Filaret, iar la ora 06 temperatura aerului era de 22 de grade la Afumați și în Băneasa și 23 de grade la Filaret.

3. Prognoza meteorologică în intervalul 24.08.2026, ora 09:00 –25.08.2026, ora 09:00

ÎN ŢARĂ

Vremea va fi călduroasă în mare parte a țării, pe arii restrânse caniculară din orele amiezii în partea de sud, unde disconfortul termic se va menține ridicat, iar indicele temperatură-umezeală (ITU) va atinge pragul critic de 80 de unități. Temperaturile maxime vor fi cuprinse între 26...27 de grade pe litoral, în Maramureș și nordul Moldovei și 35...36 de grade în sudul Banatului, sudul Olteniei și al Munteniei. Cerul va fi variabil, cu înnorări temporar accentuate, averse și descărcări electrice, după-amiaza în Carpații Meridionali și de Curbură, iar îndeosebi seara și în primele ore ale nopții, local în Muntenia și pe alocuri în Oltenia, Dobrogea și Moldova. Ploile vor avea și caracter torențial, iar cantitățile de apă local vor fi de 5...10 l/mp și izolat vor depăși 15...20 l/mp, îndeosebi la munte. Vântul va sufla slab și moderat cu intensificări în timpul ploilor (viteze la rafală în general de 45...50 km/h). Izolat vor fi condiții de grindină și vijelii. Temperaturile minime vor fi cuprinse 7 grade în estul Transilvaniei și 22 de grade pe litoral.

LA BUCUREŞTI

Vremea se va menține caniculară și disconfortul termic ridicat, iar indicele temperatură-umezeală (ITU) se va apropia de pragul critic de 80 de unități. Temperatura maximă va fi de 34...35 grade. Cerul va fi variabil, cu înnorări seara și în primele ore ale nopții, când vor fi perioade cu averse și descărcări electrice (2...8 l/mp și izolat posibil peste 8...10 l/mp). Vântul va sufla în general moderat (viteze la rafală de până la 35...40 km/h), cu intensificări de scurtă durată în timpul ploilor. Vor fi condiții de grindină. Temperatura minimă va fi de 17...18 grade.

II. CALITATEA APELOR

1.
Pe fluviul Dunărea

Nu au fost semnalate evenimente deosebite. 
2.
Pe râurile interioare

Nu au fost semnalate evenimente deosebite.

3.
Pe Marea Neagră

Nu au fost semnalate evenimente deosebite.

III. CALITATEA MEDIULUI

1. În domeniul aerului

Inspectoratul General pentru Situații de Urgență, Garda Naţională de Mediu - Comisariatul Judeţean Iași și Agenţia Naţională pentru Mediu și Arii Protejate – D.J.M. Iași informează despre producerea, în data de 22.08.2026, în jurul orei 22:15, a unui incendiu la depozitul de deșeuri conform din cadrul CMID Țuțora (operator: Salubris SA) din comuna Țuțora, județul Iași. Cauza probabilă a producerii incendiului este autoaprinderea deșeurilor în zona inactivă. Au ars deșeuri mixte pe o suprafață de aproximativ 10.000 mp. ISU Iași a intervenit pentru stingerea incendiului.

Nu au fost înregistrate depășiri ale valorilor limită la staţiile automate de monitorizare a calităţii aerului din zonă (IS-5 și IS-6).

2. În domeniul solului şi vegetaţiei

Nu au fost semnalate evenimente deosebite.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

